La SER Catalunya ha iniciat aquest dilluns la nova temporada radiofònica 2019- amb novetats a la programació i noves veus noves. L'emissora consolida el matinal 'Aquí, amb Josep Cuní', estrenat fa un any, i aposta per la franja del migdia amb el 'Què t'hi jugues' de Sique Rodríguez, amb un format d'infotainment d'esports de 12 h a 13 h. A les set de la tarda, la periodista Carla Turró es mantindrà al capdavant d''El Balcó', que s'ampliarà a dues hores (de 19 h a 21 h) i evolucionarà cap a magazine de vespre. Paral·lelament, l''Espècies protegides' d'Òscar Moré canvia d'hgorari i ocuparà la sobretaula radiofònica (15.20 h a 16 h).  La SER Catalunya també incorporarà nous col·laboradors a l'antena, com Rafael Nadal, Judit Mascó, Gemma Ubasard, Joan Tapia, Anna Cristeto, Marta Alós, Ada Parellada, David Carabén, Lorena Vázquez, Raül Llimós, Joan Poquí, Santi Balmes, Shuarma, Joan Tardà, Joana Ortega, Alberto Fernández Díaz, Santi Millán, José Antonio Ponseti, Álvaro Benito, David Selvas, Najat El Hachmi o Mar , entre d'altres.  'Què t’hi jugues' manté al capdavant, Sique Rodríguez, que conduirà el programa, acompanyat de Lluís Flaquer. Entre els fitxatges d’aquesta temporada hi ha l’exjugador Álvaro Benito i els periodistes Joan Poquí i Raül Llimós, excap d’esports de RAC 1 que torna així a la ràdio. La nova sintonia, una adaptació de l’èxit de Buhos ‘Transmets energia’, vol reflectit l’esperit amb el que el 'Què t'hi jugues'  inaugura etapa, sense renunciar a seguir dictant l’agenda informativa.  El programa tindrà vida més enllà de la Freqüència Modulada amb l’emissió, cada dilluns a través de Youtube, d’ ‘El VAR del Què t’hi jugues’, amb la participació d’alguns dels seus col·laboradors veterans més populars. Entrada la tarda hi haurà temps pels esports a ‘La Graderia migdia’ (Dll. a Dv.15:00 a 15:20 h), a través de les freqüències de la Cadena SER. La SER Catalunya també manté l'aposta per les transmissions esportives. El periodista Raül Muxach serà el mestre de cerimònies de 'Moguts pel Barça’, amb la narració de Joan Tejedor i els comentaris de Jofre Mateu i Natàlia Arroyo, i també de  ‘Moguts per l’Espanyol’, que segueix comptant amb la narració de Francesc Via.    'El Balcó' amplia franja El programa informatiu més veterà de la SER a Catalunya, ‘El Balcó’, de Carla Turró, amplia aquest curs el seu horari fins a les dues hores (Dll. a Div. de 19 a 21 h), buscant un to més reflexiu i disposat a explicar grans històries. Amb veus noves com les de Santi Balmes, Santi Millán, David Carabén, Judit Mascó, David Selvas, Najat El Hachmi, Ada Parellada i Mar Coll, que s’incorporen al programa, que també comptarà amb veus experimentades de la política com Alberto Fernández Díaz, Joana Ortega i Joan Tardà. El Balcó inclou el suplement esportiu ‘La Graderia d’El Balcó’ (Dll. a Div. de 20:30 a 21 h), conduït per Paula Vilaplana, que s’incorpora a la redacció d'esports de la SER a Catalunya provinent del canal Euronews, on era editora. Joan Bofill i Guillem Carreras conduiran les desconnexions per a Catalunya d’ ‘Hoy por Hoy’, mentre Sergi Caballero seguirà al capdavant d’ ‘Hora 14 Catalunya’ (Dll. a Dv. De 14:05 a 14:30). Els caps de setmana Adrià Attardi condueix les cites informatives en català de ‘A vivir’ (8:50 h) i ‘Hora 14’ (14:05).   Òscar Moré trasllada les seves ‘Espècies Protegides’ a un nou horari (Dll. a Div. de 15:20 a 16:00 h), convertint el programa en una sobretaula radiofònica. La família d’Espècies creix amb la incorporació de diferents col·laboradors: l’experta en imatge, Andrea Vilallonga; el músic i líder del grup Elefantes, Shuarma; la periodista especialitzada en premsa del cor, Lorena Vázquez; l’escriptor Xavier Gassió i el crític de televisió David Vidal. Cultura a antena    Els dos programes de tendències i culturals de SER Catalunya també es revitalitzen. ‘Soroll’ (Dll. a div. de 13 a 14 h), amb Màxim Castillo, estarà més present a les grans cites (festivals, concerts, premis i estrenes). A partir de les 13:30 h, en el tram local del programa, descobriran les històries i els personatges de cada racó de Catalunya. A Barcelona seguirà Màxim Castillo, al Camp de Tarragona amb Jordi Cartanyà, a Girona amb Jordi Altesa i a Lleida amb Maricel Benabarre. Rosa Badia, estrena en el seu ‘Tot És Comèdia’ dels migdies de dissabte i diumenge, un espai de viatges amb José Antonio Ponseti, director de ‘SER Aventureros’. L'oferta la completa el programa de gastronomia ‘Deixa’m tastar’, amb Marc Orozco i Xènia Roset (dissabtes de 13 a 14 h).

Summary: La SER Catalunya consolida el matinal 'Aquí, amb Josep Cuní' i trasllada el 'Què t'hi jugues' a la franja dels migdies


El president de grup parlamentari del PPC, Xavier Garcia Albiol, ha afirmat aquest dimarts que el secretari general del PSOE, Pedro Sánchez, "està demostrant cada dia més frivolitat" i que "s'assembla més al PSC" per la seva "ambigüitat". En aquest sentit, li ha demanat "responsabilitat" i  "que tingui una voluntat sincera d'intentar arribar a un acord amb partit que ha guanyat les eleccions per tirar endavant un govern de coalició que permeti dur a terme les reformes necessàries durant els pròxims anys". Des de Lleida, el popular també ha aprofitat per demanar al president Carles Puigdemont i al Govern "que es deixin de demagògia" davant la seva oposició al Pla Hidrològic aprovat pel govern de l'Estat perquè "s'està posant en risc que se segueixi creant riquesa treball i prosperitat en un sector productiu com és l'agrari".

Summary: Albiol afirma que cada dia Sánchez demostra més "frivolitat" i que s'assembla més al PSC per la seva "ambigüitat"


La central d'Ascó haurà d'ampliar o construir un nou magatzem temporal individualitzat (ATI) per als residus nuclears que genera a partir de l'any 2024. Els responsables de l'operadora de la central, ANAV, han reconegut que la capacitat de l'ATI d'Ascó s'està esgotant i que ja han iniciat converses al respecte amb l'empresa pública Enresa davant la incertesa sobre el projecte de magatzem centralitzat de Villar de Cañas (Conca). ANAV, que ha fet balanç de l'últim any d'operació a les centrals catalanes, ha reivindicat de nou la necessitat d'allargar l'activitat de les plantes atòmiques més enllà de l'any 2035 amb l'argument que produeixen energia sense generen emissions de diòxid de carboni i ajuden a lluitar contra el canvi climàtic. De les 32 posicions de contenidors per emmagatzemar combustible gastat que disposava l'ATI d'Ascó, 21 es troben ja ocupades després de l'última operació de recàrrega d'enguany. Això, segons ha precisat el director general d'ANAV, José Antonio Gago, els obliga a moure fitxa per poder continuar operant més enllà del 2024 o 2025. "Necessitarem capacitat addicional", ha assenyalat Gago, qui planteja l'ampliació de l'actual magatzem d'Ascó o la construcció d'un d'addicional. I és que, tot i que el govern treballar amb la previsió que es posi en marxa entre 2026 i 2027, el calendari per a l'execució del magatzem centralitzat (ATI) a Villar de Cañas encara és una incògnita. Una incertesa que també afecta l'emmagatzemament dels residus nuclears de Vandellòs II. En aquest cas, ANAV preveu l'any vinent substituir els bastidors de les piscines per poder ampliar la seva capacitat fins l'any 2026 o 2027. Si en aquell moment l'ATC encara no funciona, caldrà plantejar una nova solució. Renovació de l'autorització Els responsables de l'empresa operadora de les nuclears catalanes han fet aquest dimarts al matí balanç de l'activitat durant aquest 2019 i les previsions pels pròxims any. Precisament, una de les prioritats de cara el pròxim 2020 serà la renovació deu anys més del permís d'explotació de  Vandellòs II, una decisió que el govern espanyol haurà de comunicar definitivament abans del pròxim 24 de juliol. En el cas d'Ascó, que finalitza el 2021, sol·licitaran l'ampliació el setembre de l'any vinent. Però independentment de poder disposar d'una dècada de funcionament addicional, ANAV creu que, d'acord amb l'estat de les instal·lacions, les centrals catalanes encara podrien operar més a llarg termini, sobrepassant la data límit de 2035 fixada pel govern espanyol per tancar definitivament el parc nuclear estatal segons el Pla Nacional Integrat d'Energia i Clima (PNIEC) . En aquest sentit, Gago ha volgut presentar, novament, l'energia atòmica com un gran aliat en la lluita contra el canvi climàtic, precisament quan s'està celebrant durant aquests dies la cimera de Madrid. "Aproximadament, més de la cinquena part de la generació d'energia elèctrica és d'origen nuclear, que està lliure de gasos hivernacle o CO2, que són els objectius per lluitar contra el canvi climàtic", ha argumentat. Creu que, abans de decidir definitivament el tancament de les nuclears, caldrà revisar el grau de compliment les previsions d'aquest PNIEC i si aquesta mesura "és compatible o s'assoleixen els objectius de reducció d'emissions". "Entenem que contribuïm de forma significativa en la lluita contra el canvi climàtic generant molta energia fiable que aporta estabilitat a la xarxa i que hem de seguir fent-ho", ha sentenciat Gago, tot recordant la magnitud del repte que suposa la reducció d'emissions prevista a mig termini per la Unió Europea. Investigacions per fuites Els responsables d'ANAV han fet el balanç anual d'operacions a les centrals d'Ascó i Vandellòs II aprofitant els treballs de la 23a recàrrega en aquesta última que s'efectuen des del passat 9 de novembre. Gago ha defensat l'actuació de l'operadora davant les recents fuites detectades en aquesta planta i que han suposat l'obertura d'una investigació per part del jutjat de Reus. De moment, i segons ha explicat en relació al primer cas de 2018, denunciat per l'associació Sociedad Humana, cap responsable de la central ha estat citat a declarar. Tampoc creu que aquests incidents entorpeixin el procés de renovació de les autoritzacions. La central es va aturar el 2 de març del 2018 per localitzar un degoteig d'aigua del circuit de refrigeració i descartar una possible fuita a la barrera de pressió, però els problemes haurien començat el 13 de febrer. Segons l'entitat denunciant, al llarg de 17 dies la planta va estar operant sense complir amb les especificacions tècniques de funcionament. Un any després, el passat 4 d'abril es van detectar de restes de bor als taps de les vàlvules de drenatge dels generadors de vapor B i C, així com al terra del primer. També es va localitzar un forat petit en una soldadura de la línia de drenatge del generador de vapor B que causava un "lleuger degoteig".  "Tenien dos orígens: el principal era a través de la línia de drenatge d'un dels generadors de vapor. En aquesta recàrrega hem procedit a eliminar totalment aquestes línies de drenatge i el punt d'origen d'aquestes fuites. També hem tingut una petita fuita en una línia de venteig, de molt petit diàmetre, que a través d'una soldadura va produir una petita fuita d'aigua del circuit primari. Hem desenvolupat una tècnica especial per a la inspecció de les soldadures de petit diàmetre i hem fet accions preventives en moltes d'elles", ha tancat Gago, que ha atribuït aquest últim incident a una "fatiga d'una soldadura de fa 30 anys per un increment de les vibracions". El responsable d'ANAV, paral·lelament, ha anunciat que aquest mateix mes de desembre les Unitats de Resposta de la Guàrdia Civil es desplegarà de forma premanent a l'interior de la nuclear de Vandellòs amb la mateixa dotació que ja ho va fer prèviament a Ascó.

Summary: La nuclear d'Ascó haurà d'ampliar o construir un nou magatzem de residus individual a partir de l'any 2024


La Junta de Govern de l'Ajuntament de Tortosa ha adjudicat la gossera municipal a la societat Serproanimal, SL de Vinaròs, fet que ha aixecat les crítiques de la protectora local, ARCA, l'encarregada de gestionar fins aquests moments el servei i que també es va presentar al concurs públic per optar a la concessió. L'alcalde de Tortosa, Ferran Bel, ha defensat la resolució i la seva legalitat tot recordant que, mentre la guanyadora havia plantejat una rebaixa del 10% en el preu de licitació, ARCA no va voler assumir cap millora econòmica. Davant les crítiques de la protectora, que qüestiona les pràctiques de l'empresa que gestiona El Corralet de Vinaròs, Bel ha assegurat que en cap cas els animals que es trobin a la gossera de Tortosa abandonaran el terme municipal i, en el cas que s'hagin de produir sacrificis –la protectora local acusa l'empresa guanyadora de fer desaparèixer els gossos-, sempre es decidiran en aplicació de la llei catalana. Bel ha explicat que, després de parlar amb les responsables d'ARCA, que han organitzat diverses mobilitzacions davant la possibilitat de no continuar gestionant la gossera municipal. Malgrat això, argumenta que les al·legacions presentades per l'entitat per evitar que Serproanimal SL assumís la concessió "jurídicament no se sostenen" i que el consistori ha hagut de culminar el procediment del concurs d'acord amb un informe de secretaria. "Podíem incórrer en una falta administrativa greu o un possible delicte", adverteix.  Afegeix l'alcalde que el procediment ha de garantir el servei "amb la màxima seguretat jurídica i "respectar" la legislació catalana". En aquesta línia, i davant les temors expressades per la protectora, ha assegurat que la policia local s'encarregarà de controlar les entrades i sortides d'animals, que la ciutat no podrà enviar fora o rebre de l'exterior més animals i que els possibles sacrificis que es puguin dur a terme es faran d'acord amb la llei catalana, no segons la valenciana. Segons ha adduït, no els consta que l'empresa guanyadora tampoc hagi estat sancionada o condemnada fins aquests moments per males pràctiques amb els animals. ARCA posa en dubte obertament els seus mètodes i, fins i tot, havia insinuat que maltractaven o sacrificaven gossos –assegura que disposen d'un crematori propi a Vinaròs-, aportant retalls de premsa sobre suposades denúncies. Davant l'enrenou que ha generat a les xarxes socials la notícia de la concessió definitiva del servei, l'alcalde de Tortosa ha mostrat la seva contrarietat per les crítiques. Recorda que en el moment de plantejar el concurs "ningú es va oposar les bases" i fins i tot ARCA va decidir concórrer al concurs: "acceptaven les condicions". Per contra, sosté, en el moment de presentar la seva oferta "no rebaixen ni un cèntim" . "Si haguessin arribat a un 6% haurien guanyat", apunta, tot recordant que la protectora es podia haver adjudicat el concurs també en cas d'empat. L'empresa guanyadora va arribar a baixar un 10%. Anualment, el consistori destina més de 60.000 euros al manteniment del servei. De fet, i segons Bel, Tortosa és l'única ciutat de les Terres de l'Ebre que l'ofereix. "Destinem recursos a animals que no es destinen a cap altre municipi. I els animals es queden a Tortosa. Vetllarem perquè continuem sent referència. Ningú impedeix que ARCA continuï fent de protectora però que cadascú analitzi la seva quota de responsabilitat en aqueesta situació", ha insistit. Fins i tot, ha argumentat que aquesta mateixa empresa s'encarrega de fer la recollida d'animals abandonats en diversos municipis de les Terres de l'Ebre, emportant-se'ls a Vinaròs "i ningú aixeca la veu". L'alcalde també ha lamentat les crítiques d'alguns grups polítics de l'oposició municipal, als quals ha acusat, un cop conegudes les puntuacions del concurs, de "fer de voltors polítics per treure profit d'un servei que no els ha preocupat mai i quan va sortir el concurs no van mostrar cap disconformitat". Crida a l'adopció massiva Tot i els intents efectuats, l'ACN no ha pogut aconseguir que la protectora ebrenca faci pública directament la seva versió dels fets. Tot i això, l'entitat ha fet públic un comunicat a les xarxes socials en el qual recorda les "múltiples denúncies" per maltractament sobre l'empresa guanyadora del concurs i fa una crida pública als seus associats i seguidors a emportar-se de la gossera tortosina els 180 gossos i 20 gats que s'hi troben, sigui via adopcions o acollides. "Ens neguem a deixar-los en mans d'aquesta empresa que tots sabem que misteriosament els fa desaparèixer", argumenten. Bel ha resposta a la protectora que no existeix "necessitat" que s'emportin els animals, tot i que no ha tancat la porta a arribar a acords si volen adoptar-ne o acollir-ne.

Summary: L'Ajuntament de Tortosa adjudica la gossera a una empresa de Vinaròs i aixeca les protestes de la protectora ARCA


El govern espanyol aposta per allargar l'edat efectiva de jubilació a llarg termini, segons han indicat fonts del ministeri de Treball, Migracions i Seguretat Social. La proposta podria ser que l'edat real d'abandonar la feina arribés als 65,5 anys de mitjana, apunten diversos mitjans espanyols, situant-se així en línia amb les propostes que fa l'Autoritat Independent de Responsabilitat Fiscal (Airef). A més, el ministeri també comparteix la idea de pagar el dèficit del sistema de pensions a través d'impostos i no només amb les cotitzacions, una de les últimes recomanacions que va fer aquest organisme. Actualment, l'edat efectiva de jubilació se situa als 62,7 anys, tot i que la legal sigui de 65 i alguns mesos. El 2027, l'edat legal de jubilació serà de 67 anys.

Summary: El govern espanyol aposta per allargar l'edat efectiva de jubilació a mig termini


Els cupaires demanen no estranyar-se davant "rèpliques i impugnacions" dels ciutadans a la "judicialització sistemàtica" del procés ACN Barcelona.-El diputat de la CUP-CC, Benet Salellas, ha assegurat que els cuparies no accepten "cap suspensió del Tribunal Constitucional", just el dia que el TC ha anul·lat definitivament la resolució del referèndum unilateral que van impulsar JxSí i l'esquerra anticapitalista. Salellas ha assegurat en aquest sentit que els cupaires es posicionen al costat de la democràcia: "Es pot suspendre la llei de la gravetat però les coses continuaran caient a terra", ha advertit. Precisament per això ha afegit que malgrat el 'no' de l'Alt Tribunal els catalans celebraran un referèndum com a tard el setembre del 2017 i els cuparies "garantiran que sigui així ho vulgui o no ho vulgui el TC". A més, i arran de la denúncia de la fiscal en cap de Barcelona pel judici del 9-N, el diputat de la CUP ha reclamat assumir les "conseqüències" en forma de "rèpliques i impugnacions" ciutadanes davant de la "judicalització sistemàtica" del procés.  Els cupaires han assegurat que no acceptaran cap suspensió del Tribunal Constitucional. Salellas ho ha argumentat en base a la declaració del 9-N del 2015, en què s'apuntava que "el procés de desconnexió no se supeditaria a les decisions de l'Estat i en particular del Constitucional".  Per això, els cupaires asseguren que, en la "dialèctica" entre l'Alt Tribunal i la democràcia, l'esquerra anticapitalista escull la democràcia: "El TC pot suspendre la llei de la gravetat però les coses continuaran caient a terra. El Constitucional pot suspendre si vol el referèndum però la gent d'aquest país celebrarà un referèndum el setembre del 2017 i garantirem que sigui així ho vulgui o  no ho vulgui el Tribunal Constitucional".  A més, ha titllat de "drama polític i democràtic" que el ple del TC hagi decidit també traslladar a la fiscalia les circumstàncies de l’actuació de la presidenta del Parlament, Carme Forcadell, i els membres de la Mesa favorables al dret a decidir perquè obri, si ho considera oportú, una nova actuació penal contra ells. "És un drama que, davant d'una petició legítima assumida molt majoritàriament al país, l'única resposta del govern de Rajoy sigui escudar-se rere les togues del TC per amenaçar amb presó, la prohibició i la suspensió".  Salellas, sobre la denúncia de la fiscal en cap: "S'han d'assumir les conseqüències" D'altra banda, els cuparies també ha apel·lat a la "coherència" de tothom davant de la "politització sistemàtica" de la justícia i davant la "judicialització sistemàtica del procés". Salellas creu que no es pot mantenir aquesta fórmula i alhora "estranyar-se que la gent contesti, repliqui o impugni la situació". "Un ha de ser conseqüent: o al costat de la democràcia o dels tribunals, s'han d'assumir les conseqüències", ha reblat.

Summary: La CUP no accepta l'anul·lació del TC i avisa que "garantiran" la celebració del referèndum


El director del D'A Film Festival, Carlos R. Ríos, assegura que l'edició del certamen online, que arrenca dijous, "serà aire fresc a les pantalles de casa". En una entrevista amb l'ACN, destaca que una edició com aquesta, que se celebra a Filmin, significarà que "molta més gent i molts amants del cinema d'arreu de l'Estat puguin gaudir a casa seva del D'A". Ríos es conscient que l'edició online obrirà noves portes pel certamen de cara el futur. Assegura que el D'A tornarà a les sales, però que mantindrà "una pota més potent online" via Filmin. Werner Herzog, Arnaud Desplechin, Christophe Honoré i Kiyoshi Kurosawa són alguns dels noms destacats del D'A que manté bona part del programa original amb 44 llargmetratges i 19 curtmetratges.  El certamen arrencarà dijous amb el film que estava programat per inaugurar el festival, l'última obra de Christophe Honoré, 'Habitación 212', protagonitzada per Chiara Mastroianni, que va guanyar el premi a la millor actriu de la secció Un Certain Regard a Canes 2019, Vincent Lacoste i Benjamin Biolay. El festival serà clausurat per 'A Stormy Night' del director català establert a Nova York David Moragas. En total, seran deu dies de certamen fins al 10 de maig.  Ríos recorda que a mitjans de març havien tancat tot el festival i, posteriorment, arran de la crisi del coronavirus va sorgir la idea de fer l'edició online i que fos a Filmin. Quan van aconseguir més de la meitat de la programació original ho van anunciar. Al final, explica el director, s'ha arribat a més del 70% del programa amb 44 llargmetratges i 20 curts.  El director del D'A destaca que Filmin va obrir les seves portes per fer aquest canvi d'una edició en viu a una edició especial online. "Molts distribuïdors, agents internacionals, productors i directors van entendre la situació i que el més important era salvar la feina feta durant vuit mesos de tot l'equip i salvar la programació".  La part positiva, apunta, és que el D'A "serà aire fresc" a les pantalles de casa. Destaca que si ara l'espectador veu pel·lícules i sèries a Filmin, tindrà durant deu dies "una oportunitat única" de veure "propostes diferents". Ríos assenyala també que el D'A ja no és un festival local sinó que va més enllà de Barcelona per ser un certamen d'arreu de l'estat espanyol. El fet que sigui online significarà, admet, que "molta més gent i molts amants del cinema podran gaudir a casa seva del D'A Film Festival". Pressupost Ríos reconeix que el "cop més dur" pel festival va ser que va haver de redimensionar-se totalment amb un nou pressupost. "No té res a veure el pressupost actual de 200.000 euros amb l'anterior de la crisi que era de 350.000 perquè s'han perdut patrocinis, col·laboracions i els ingressos de taquilla".  Ríos destaca que l'esperit del D'A online és mantenir el festival que anaven a oferir en viu a les sales de cinema amb seccions com 'Un impulso colectivo' i 'Talents'. Així mateix, es manté el premi i tindran presentacions de directors amb vídeos, debats i jornades online.  Programació  Recomana les tretze pel·lícules de la secció 'Talents' amb autors amb primeres i segons obres. Segons Ríos, "és una de les millors secció 'Talents' dels darrers anys". Entre altres films, hi ha 'Adam, de Rhys Ernst; 'All For My Mother', de Malgorzata Imielska; 'Dwelling In The Fuchun Mountains', de Gu Xiaogang; 'Homeward', de Nariman Aliev, i 'Monsters', de Marius Olteanu. També recomana 'The Twentieth Century', de Matthew Rankin; 'Los lobos', de Samuel Kishi Leopo i 'Aznavour by Charles', de Marc Di Domenico.  Explica que en cada edició es cuida "el talent nacional" en diverses seccions. Cita per exemple 'La mami', de Laura Herrero Garvin;  'A Stormy Night' del director català establert a Nova York David Moragas, que tancarà el D'A 2020 i 'La reina de los lagartos', el retorn dels Burnin' Percebes, entre d'altres.  Entre els grans directors de la programació del D’A 2020, hi ha l'estrena espanyola de 'Roubaix, une lumière' de Arnaud Desplechin, César al millor actor per al seu protagonista, Roschdy Zem. Un altre dels grans noms del cinema contemporani és Werner Herzog i el seu documental 'Nomad: In the Footsteps of Bruce Chatwin', un homenatge al seu amic Chatwin, escriptor i aventurer que va morir de sida el 1989. El director de culte japonès Kiyoshi Kurosawa estrenarà 'To the Ends of the Earth' i el director xinès Lou Ye presenta 'Saturday Fiction', protagonitzada per la gran Gong Li i premi a la millor direcció a Gijón 2019. També es podran veure al D’A 2020 alguns dels curts destacats de l'any com 'Leyenda Dorada' dels directors de culte Chema García Ibarra i Ión de Sosa; 'Panteres' de la directora Èrika Sánchez i 'Carne' de Camila Kater, entre d'altres.  Futur del D'A Tot apunta que aquesta estreta col·laboració entre Filmin i el D'A continuarà en el futur. De fet, tant el festival com la plataforma ja col·laboraven anteriorment, però Ríos admet que això "accelerarà possibilitats i en un futur es veurà un festival en viu amb projeccions a les sales de cinema i amb una pota més potent online via Filmin".

Summary: Carlos R. Ríos: "El D'A online serà aire fresc a les pantalles de casa"


Valls encara unes eleccions municipals sense grans majories i abocades al consens. Junts per Valls afronta els comicis sense l’actual alcalde Albert Batet, portaveu parlamentari de JxCat i, durant anys, garantia de victòria de la formació a la capital de l’Alt Camp on governa amb ERC. Una dona -l’exalcaldessa Dolors Batalla- el va introduir en la política local fa setze anys enrere i ara també és una dona qui el relleva. Dolors Farré, que havia estat cap del gabinet d’alcaldia, vol treure rèdit de la regidoria de Via Pública que ocupa actualment, que l’ha portat a recórrer barris i l’ha permès donar-se a conèixer a la ciutadania, en una llista renovada que ha sorprès per la incorporació de cares noves i independentistes. Per la seva banda, tant ERC com el PSC volen aprofitar l’impuls dels resultats electorals a les generals i governar la ciutat. Però tot apunta que no podran fer-ho en solitari. Es pronostica un escenari postelectoral incert on caldrà explorar els límits del diàleg.  Així, es dibuixen diversos escenaris, des de revalidar l’actual pacte de govern amb el qual el PDeCAT i ERC sumen 13 dels 21 regidors en joc a l’Ajuntament de Valls, a noves aritmètiques on el PSC -que ja ha governat en anteriors legislatures, sols i en aliança tant amb ERC com amb l’antiga Convergència- i també la CUP, poden ser formacions decisives. Precisament la CUP i Junts per Valls són els únics partits que estrenen cap de llista, si bé tant Ester Huguet com Dolors Farré ja són regidores en l’actualitat. La resta de candidats repeteixen com a candidats dels anteriors comicis. A part de les cinc llistes amb representació -Junts per Valls, ERC, CUP, PSC i PP-, també es presenten, per primer cop a la capital de l’Alt Camp, Cs i Podemos, amb ganes d’irrompre en el panorama polític vallenc. El Museu Casteller de Catalunya, equipament que porta anys i fins i tot dècades sobre la taula, amb debats candents per la ubicació i el pressupost, és a punt d’obrir portes. Ha estat el projecte estrella que ha eclipsat l’etapa de Batet com a alcalde, que es quedarà amb la mel als llavis de poder-lo inaugurar aquest estiu. El nou POUM, recentment aprovat per unanimitat, i la recuperació dels torrents com a espais verds, amb una injecció de tres milions d’euros, han estat altres pals de paller d’aquest mandat, que també ha hagut de fer front a la problemàtica d’habitatges ocupats i narcopisos a la zona del barri antic. Recentralitzar la ciutat al voltant del nucli històric, un dels objectius que fixa el nou planejament, sempre ha estat tema de bandera de totes les formacions i, en etapa electoral, encara més.  Les principals línies programàtiques dels partits La recuperació del patrimoni històric és un dels principals eixos de Junts per Valls, que presumeix d’un programa “potent”. Amb el nou POUM es preveu expropiar el pany nord de la plaça de l’Oli, un esponjament que retornarà l’aspecte i la singularitat d’aquesta plaça porxada. Des de JxValls es proposa construir-hi allotjaments turístics. També planteja fer un alberg de joventut a l’edifici de la cooperativa. Entre els projectes estratègics de ciutat, aposta perquè Valls sigui seu universitària, una idea que ja havia tret el nas en anteriors programes electorals de Convergència.  ERC, que té quatre regidors, es presenta a les eleccions junt amb Compromís per Valls-ICV-EUiA. Una de les seves prioritats de la coalició és l’empresa i l’ocupació. El seu candidat, Jordi Cartanyà, ha presentat diverses mesures que aborden l’emprenedoria -petita i gran empresa, autoocupació, autònoms, etc. En aquesta línia, ERC vol potenciar el polígon industrial, fomentar la formació per a l’ocupació a les empreses i afavorir la reinserció dels aturats. Entre els grans projectes, els republicans defensen un nou hospital i un nou equipament sociosanitari d’atenció de proximitat.  Per la seva banda, la CUP posa les persones al centre de la política i capgirar el que considera un model “caduc” que, en la seva opinió, s’ha demostrat “fracassat”. Els cupaires volen fer front a la situació d’emergència des de la prevenció i la intervenció al carrer, prioritzar la inversió en habitatge, apostar per les municipalitzacions i garantir una participació real. La formació, actualment amb tres regidors, vol créixer i formar part d’un govern municipal. Ester Huguet encapçala per primer cop la papereta cupaire, en una llista cremallera, és a dir, en què s’intercalen homes i dones.  Rosa Maria Ibarra, repeteix d’alcaldable pel PSC, que també té tres regidors. Es presenta amb el convenciment que el 26-M serà el dia en què es farà un “canvi” a l’Ajuntament. Segons Ibarra, cal “obrir portes i finestres” i recuperar “impuls”, després de quinze anys d’hegemonia convergent. Els socialistes aposten fort per cuidar l’espai públic de la ciutat. Com a grans projectes estratègics d’inversió, proposen construir nous edificis per a l’escola de música, la comissaria de la Policia Local i, coincidint amb altres partits, una nova residència Alt Camp i un nou centre sociosanitari. També des del PP es defensa aquesta proposta que ja s’ha convertit en denominador comú de les formacions. Francesc Caballero, el candidat més veterà amb diferència -és el cap de llista dels populars des del 1999-, ja ha anunciat que serà el darrer cop que es presenta. El PP planteja la necessitat “urgent” de construir un pont al Vilar que millori les connexions en aquesta zona i augmentar la plantilla de la Policia Local fins a un mínim de 50 agents per dotar de major seguretat la ciutat. En matèria de mesures fiscals, els populars garanteixen la congelació dels impostos i fins i tot reduir l’IBI.  Aliances postelectorals: nacionalistes catalans versus constitucionalistes Sobre possibles aliances postelectorals, els partits es mullen poc. Dolors Farré no és partidària de fer quinieles i es limita a refermar la seva convicció que governi la força més votada, si bé avisa que “o tirem endavant o es tornarà enrere”. ERC no amaga les ànsies de seguir al govern i assolir l’alcaldia, un privilegi que no ha tingut amb JxCat. I la CUP assegura que es decidiran en funció del projecte de ciutat que defensi cada formació. Algunes veus, però, apunten que els cupaires ja tenen la decisió presa i només es plantejarien una aliança amb ERC, catapultant Jordi Cartanyà a l’alcaldia.  Així, ERC recuperaria unes regnes que no assoleix des del canvi de mil·leni, quan va ser nomenat Jordi Castells. Aquest exalcalde tanca simbòlicament la llista d’ERC mentre la seva filla apareix en el cinquè lloc a la papereta de JxCat, una incorporació que ha agafat per sorpresa a més d’un. Però no tot queda reduït als partits nacionalistes catalans. El PSC també vol dir la seva. Està convençut de situar-se entre les forces més votades, sobretot després dels bons resultats a les generals. Ibarra diu que estan oberts a parlar sempre que congeniïn en un “projecte d’esquerres”.  El PP és l’únic grup municipal que mai ha governat a Valls. Francesc Caballero es presenta com el “revulsiu” als altres partits que ja han passat pel govern. Durant aquest mandat Batet ha estat criticat per l’oposició per la seva poca presència a la ciutat i d’invertir el seu temps entre Barcelona i Waterloo. En la ciutat que Puigdemont va lloar pel ‘Valls style’ en relació a l’1-O, irrompen noves formacions com Podemos i, sobretot, Cs. Molts ja donen per fet que els taronges trauran representació i es faran un lloc en un ajuntament molt fragmentat, sense majories i abocat al consens.

Summary: Valls afronta unes eleccions sense majories i abocades al consens


Francesc Homs ha reivindicat el paper de Convergència Democràtica per Catalunya com el partit dels "fets" i de les "decisions" durant la seva intervenció en el Consell Nacional d'aquest diumenge que s'ha celebrat l'endemà del 'superdissabte'. Homs ha valorat que la gent de Convergència, enlloc de veure les eleccions del 26 de juny com un "problema", ha optat d'encarar-les com una "oportunitat per ser nosaltres mateixos". També ha destacat que CDC ha estat la formació "que ha pres grans decisions"; des del "pas al costat de Mas", fins a la creació de Junts pel Sí passant per la dissolució de la coalició amb Unió Democràtica de Catalunya. Pel que fa a les llistes electorals, s'ha anunciat que Artur Mas tancarà la llista de Convergència al Congrés per Barcelona, i la que fins ahir va ser l'adversària d'Homs en les primàries per ser cap de llista, Sílvia Requena, ocuparà el penúltim lloc. Altres incorporacions destacades són les d'independents com Míriam Nogueras, que repeteix presència a les llistes de CDC, Àngels Chacón, primera tinent d'alcalde a Igualada, o Miquel Calçada, que liderarà la llista de CDC al Senat. Calçada substituirà un altre independent, Miquel Àngel Escobar, del sindicat UGT. Sobre la campanya, ha assenyalat Homs que serà "més convergent" que mai i que estarà basat en el "treball, l'esforç, el sacrifici, la solidaritat i la generositat". Uns principis que lamenta que altres partits en els quatre mesos de legislatura hagin deixat de banda, fins el punt de fer "escarni" i practicar "el "discurs del menyspreu".  "Farem la que s'arrela a uns valors que no estan gaire de moda", ha dit. "Però, mentrestant, som els que fem política real a partir de les polítiques concretes", ha assenyalat. "Uns són els de 'l'Algú ho havia de dir'. Nosaltres som els de l''algú ho havia de fer'", ha subratllat. Precisament, en el decurs del Consell Nacional celebrat a l'Auditori del World Trade Center, CDC ha donat a conèixer el lema 'Fets per Catalunya', missatge que s'anirà repetint en les pròximes setmanes.

Summary: Homs sobre Convergència: "Estem fets per a Catalunya"


L'Agència Catalana de l'Aigua (ACA) ha constatat amb les analítiques al riu Besòs que la qualitat de l'aigua ha millorat en els darrers dies. Tot i que encara es continuaran fent proves per obtenir resultats més fiables, l'aigua del riu, de mica en mica, va recuperant la qualitat que tenia fins ara. Les primeres analítiques, del mateix dia de l'incendi, van constatar que hi havia una alta concentració de substàncies volàtils provinents del dissolvent. Amb la millora d'aquests dies, l'ACA notificarà a la Diputació de Barcelona la possibilitat d'aixecar la prohibició d'accés al parc fluvial del riu Besòs. L'Agència Catalana de l'Aigua i el Consorci del Besòs-Tordera s'han reunit aquest dimarts al matí per determinar els propers passos a seguir.    Un dels primers estudis que faran servirà per millorar els sistemes de sanejament per minimitzar l'impacte d'accidents com el de la planta de Montornès. Serà la manera de fer els canvis pertinents als protocols d'actuació en aquests casos. Mentrestant, se seguiran recollint mostres a l'aigua en les properes setmanes, tan en aigües superficials, com subterrànies i costaneres, fins el mes d'abril de l'any que ve. Les analítiques es faran en coordinació amb la Universitat de Barcelona (UB) i el CSIC-Institut de Diagnòstic Ambiental i Estudis de l'Aigua.   Durant les tasques d'inspecció a la zona i a l'empresa afectada, l'ACA va comprovar que encara hi havia aigua estancada contaminada que podria arribar al riu en cas de pluja. Per això, es va fer una petició per retirar l'aigua i aquest dimarts al matí s'han acabat aquestes tasques.    L'ACA, el Consorci Besòs-Tordera i altres actors implicats s'han emplaçat a una nova reunió aquest divendres per seguir analitzant, des d'un caire més tècnic, els acords adoptats aquest dimarts.

Summary: L'ACA constata una millora de la qualitat de l'aigua del Besòs en els darrers dies


El nombre d'hipoteques va caure un 0,6% a Catalunya el 2019 en comparació amb l'any anterior. Així, es van constituir 57.787 hipoteques sobre habitatges, quan el 2018 van ser 58.136, segons dades de l'Institut Nacional d'Estadística (INE). Catalunya va ser la tercera autonomia amb més hipoteques constituïdes, per darrera de Madrid (69.616) i Andalusia (67.845). D'altra banda, l'import prestat per a hipoteques a Catalunya es va situar en 8.561.951 milions d'euros, un 1,8% més que l'any anterior. Al conjunt de l'Estat, el nombre d'hipoteques va créixer un 2,7% i se'n van constituir 357.720, amb un import prestat de 44,7 MEUR, un 3,3% més.

Summary: El 2019 es van constituir 57.787 hipoteques a Catalunya, un 0,6% menys que el 2018


El periodista cultural Sergio Vila-Sanjuán fa un repàs de la cultura catalana en castellà, des de les obres d'Enrique de Villena al segle XV fins l'actualitat al seu llibre 'Otra Cataluña' (Destino). En roda de premsa a la llibreria +Bernat, Vila-Sanjuán ha indicat que "un sector del nacionalisme català als anys 70 i 80 vol minimitzar la tradició literària catalana en castellà". L'autor ha recalcat que un dels patrimonis de la cultura catalana "és la seva pluralitat cultural, ideològica i lingüística" i des de l'Edat Mitjana es desenvolupa en dues llengües i també en una època amb llatí, que a meitat del segle XVII desapareix. Vila-Sanjuán ha considerat que el castellà és la primera llengua de cultura entre 1550 i la Renaixença. Ha apuntat que una de les novetats del llibre és indicar que el primer escriptor en castellà a Catalunya va ser Enrique de Villena (1384-1434), descendent del comte Guifré el Pilós i Pere el Cerimoniós, al segle XV, que va començar a escriure en català i es passa al castellà. De fet, fins ara es considerava Joan Boscà com el primer autor català a escriure en castellà.   El periodista Sergio Vila-Sanjuán cita al llibre poetes com Francesc de Moner i Joan Boscà, historiadors com Antoni de Capmany, filòsofs com Jaume Balmes i Eugeni d'Ors, pensadors com Pi i Margall o Ferrer Guardia, escriptores com Frederica Montseny. La història arriba fins autors més recents com Carmen Laforet, Jaime Gil de Biedma, Joan Manuel Serrat o Eduardo Mendoza. Ha negat que sigui un llibre ideològic, sinó que ha pretès fer un panorama i una crònica amb una tesi i és que aquesta tradició de cultura catalana en castellà "existeix i és llarga i continuada, i amb pes". El castellà, ha dit, és la llengua de Jaume Balmes, de Antoni de Capmany i Feliu de la Penya, que són "autors bàsics en la definició de què és Catalunya i que han fet el seu treball en castellà". Amb la publicació en aquest moment d''Otra Cataluña' hi ha un tema d'oportunitat, ha recalcat l'autor, perquè actualment "es discuteixen moltes coses des de l'inici i la base" i creu que "valia la pena fer una aportació de coneixement perquè la gent pugui opinar". Vila-Sanjuán ha volgut deixar ben clar que li interessava la idea que  Catalunya és un territori amb dues llengües literàries.  Vila-Sanjuán ha indicat que "un sector del nacionalisme català als anys 70 i 80 vol minimitzar la tradició literària catalana en castellà". De fet, ha explicat que en aquell període hi ha una recuperació del català que era obligada i era de justícia i "gairebé ningú ho discuteix", però, ha afegit, "un sector del nacionalisme català intenta projectar una imatge del passat que no s'ajusta a la realitat perquè es vol projectar la idea que la cultura catalana s'ha expressat hegemònicament en català abans del franquisme".  L'autor ha indicat que en "el tema cultural català és molt bàsic arribar a consensos, en alguns moments de la democràcia s'ha aconseguit i ara toca tornar a buscar consensos", però "s'ha de fer des del coneixement de causa de què hi ha sobre la taula".  En l'origen de la creació de l'obra, el periodista ha ressaltat que la darrera vegada que s'havia fet un estudi de conjunt de la literatura castellana a Catalunya va ser a principis del segle XX, entre 1909 i 1910, i l'havia fet Miquel dels Sants Oliver en 15 articles llargs per 'La Vanguardia'.  Tres línies  En aquesta obra, l'autor ha treballat en tres línies. La primera és la creació literària i intel·lectual d'assaig i d'historiografia en castellà "i el llibre aporta que el primer personatge important en aquest camp és Enrique de Villena"; la segona és la industria editorial i la tercera, la connexió de Catalunya en moments claus i especialment universals de la literatura en castellà. Un d'aquests és que a 'El Quixot' es parla del món del llibre a Barcelona.

Summary: Sergio Vila-Sanjuán repassa sis segles de la cultura catalana en castellà al llibre 'Otra Cataluña'


El procés independentista català ha centrat el primer bloc del debat electoral de TV3 amb els candidats a l'alcaldia de Barcelona de les forces amb representació al consistori i ha permès veure les diferències entre les diferents formacions. Mentre que l'alcaldable d'ERC, Ernest Maragall; la de la CUP, Anna Saliente, i la número dos de JxCat, Elsa Artadi, han defensat que no es poden destriar els problemes dels barcelonins de "la repressió", els candidats del PSC, Jaume Collboni; el PP, Josep Bou, i Barcelona pel Canvi-Cs, Manuel Valls, han acusat aquestes tres formacions i l'alcaldessa i cap de llista de BComú, Ada Colau, de supeditar la ciutat al debat independentista, quelcom que ella ha negat. Colau ha defensat que Barcelona és "profundament republicana, democràtica, feminista, progressista i valenta" i, per tant, compromesa amb els drets i llibertats. Collboni li ha dit que semblava "una independentista" i ella li ha preguntat si voler una Barcelona republicana la feia independentista. El socialista ha garantit que les eleccions determinaran si el proper govern municipal és independentista o no i ha considerat les eleccions "una gran oportunitat per passar pàgina del procés". També  ha acusat els seus rivals de passar "més temps parlant del procés independentista que dels barcelonins". Artadi ha replicat a Collboni que ell ha parlat de l'elecció de Meritxell Batet com a presidenta del Congrés i Manuel Cruz al Senat i ha acusat el socialista d'"estar del costat dels repressors". També ha preguntat si Batet acceptarà suspendre els presos electes del seu càrrec mentre són jutjats al Tribunal Suprem. Maragall ha recordat que aquest mateix dimarts el Jutjat d'Instrucció 13 de Barcelona ha ordenat embargar els béns dels investigats per presumpta malversació en l'organització del referèndum de l'1 d'octubre de 2017 i ha demanat als espectadors que facin una aportació a la caixa de solidaritat per "fer front a la venjança" de l'Estat. Valls ha afirmat que Espanya "és una democràcia i amb estat de dret" i ha demanat que Barcelona no caigui "en les mans del separatisme". Per això, s'ha reivindicat com l'únic que "sense ambigüitat" diu que no pactarà "amb el separatisme de Maragall ni el populisme de Colau". Bou ha reclamat que la ciutat sigui "per a tots" i ha negat que Barcelona sigui republicana. "Això és Catalunya, és Espanya, i Espanya es construeix amb un rei", ha afirmat. També ha preguntat a Maragall quin projecte té per als no independentistes: "Em deixa a mi estranger a casa meva? Això és una bogeria". Per part de la CUP, Saliente ha afirmat que no es pot separar la política social "dels valors democràtics" i que la "repressió" ha provocat que el debat ja no sigui "una qüestió d'independència, sinó que ha esdevingut una situació de democràcia". Així mateix, ha advertit de la possibilitat que el proper govern municipal pugui alinear-se amb el PSC "i per tant amb l'exili o la repressió". Enganxada per l'1-O El referèndum de l'1-O ha aparegut durant el debat en dues ocasions. La primera, quan Saliente ha proposat a "les forces sobiranistes" que recuperin l'"esperit" d'aquella jornada i Artadi ha qüestionat que els comuns puguin formar-ne part perquè "no van fer res" per organitzar la consulta, ha dit. Colau li ha recriminat que vulgui "patrimonialitzar" el referèndum. La segona aparició de l'1-O al debat l'ha provocada Bou, quan ha acusat el sobiranisme de provocar "un cop d'Estat" i no fer cas dels advertiments de la justícia. "Em sap molt greu que la gen estigui tancada, però que s'ho haguessin pensat. La democràcia s'ha de defensar", ha esgrimit el popular, que ha criticat el govern de Carles Puigdemont per "comprometre el poble de Catalunya a la violència". Els candidats independentistes li han retret la violència policial de l'1-O i Bou els ha respost que feien "demagògia pura". Artadi ha recordat el cas de Roger Español, que va perdre un ull per l'impacte d'una bala de goma, i el d'un home de Lleida que va sofrir un infart després d'una càrrega. Davant de les acusacions de Bou, Saliente ha ironitzat dient que "encara hauran de donar les gràcies" per la reacció de l'Estat a l'1-O.

Summary: La influència del procés i del conflicte entre Catalunya i Espanya divideix els alcaldables de Barcelona


La companyia Iberia assegura, en referència a la convocatòria de vaga del personal de terra a l’aeroport del Prat, que està disposada a negociar amb el personal sobre “tots aquells aspectes susceptibles de ser acordats a escala local”. No obstant, en referència a la transformació de contractes, no poden negociar-se amb el Comitè de Vaga de Barcelona en “estar fora de l’àmbit de competències d’aquest comitè”. Les aturades, convocades per la UGT i USO, estan prevista per als dies 24, 25, 30 i 31 d’agost. Iberia afegeixen que s’han  reunit tres vegades en els últims quinze dies (31 de juliol, 2 i 7 d’agost), i que la companyia els ha fet “una oferta”. També recorda que hi ha prevista una reunió la setmana vinent. Recorden que aquests sindicats “van subscriure-ho d’aquesta manera” el 24 de juliol de l’any passat. En aquest document s’establia que les transformacions de contractes es negociarien “en el marc del XXI Conveni Col·lectiu del Personal de Terra d’Iberia, conveni que “s’està negociant amb tots els treballadors des del setembre de 2018”, asseguren. Afegeixen que la Mesa de Seguiment de Treball, que deriva del conveni col·lectiu en vigor, s’ha reunit tres vegades en els últims quinze dies (31 de juliol, 2 i 7 d’agost), i en què la companyia els ha fet “una oferta”. També recorda que hi ha prevista una reunió la setmana vinent. Per això, segons Iberia “no s’entén” la convocatòria de noves aturades, “sobretot en l’operació tornada de vacances”. Iberia recorda que aquests dies són els de més tràfic aeri a l’aeroport del Prat, que ja té problemes de saturació d’espai aeri i retards.

Summary: Iberia reitera que no pot negociar la transformació de contractes del personal de terra del Prat


El candidat del PPC a la presidència de la Generalitat, Xavier Garcia Albiol, ha alertat aquest dimarts en un acte al Centro Gallego Saudade de Barcelona que els pensionistes que votin per la independència “posen en risc el seu futur econòmic i el de milers de pensionistes”. Segons Albiol, “mentre Catalunya segueixi essent Espanya les pensions estan garantides”, i per tant “la garantia per tenir pensions és una Catalunya forta dins d’Espanya”. Davant de prop de 200 persones que han omplert la sala d’actes del centre gallec, Albiol també ha acusat els independentistes de pretendre que aquells que s’han desplaçat a Catalunya des d’altres punts de l’Estat quan vulguin anar al seu poble hagin d’anar “amb el passaport a la mà” i convertir-se en “estrangers al seu propi país”.  El líder del PP ha tancat a Barcelona el seu segon dia de campanya apel·lant al futur de les pensions i als sentiments dels immigrants a Catalunya que després d’anys d’esforços i d’assolir una certa “estabilitat” veuen ara com “han vingut uns irresponsables” que “pretenen quelcom imperdonable: una fractura social”. En aquest sentit, ha reiterat que se sent “orgullós” de la decisió del president espanyol, Mariano Rajoy, d’aplicar l’article 155 per “aturar la bogeria independentista que ens ha governat els últims dos anys”. “Ningú separarà aquest sentiment de pertinença i d’unió que tenim”, ha advertit.  També ha dedicat part del seu discurs a combatre els mals auguris de les enquestes com el CIS, que li pronostiquen una davallada en escons a favor de Ciutadans. “Si el 21D tots els presents anem a votar, posarem punt i final al moment més negre de la història de Catalunya en els últims 40 anys”, ha afirmat. En aquest sentit, ha fet una crida perquè aquelles persones que normalment no participen a les eleccions autonòmiques i sí que ho fan a les generals, vagin a les urnes aquesta ocasió i apostin per la seva formació, que defensa una “Catalunya integradora” i el “retorn al diàleg entre la pròpia societat”. “En aquests moments a Catalunya fa falta “gent fiable, seiosa i que tingui clar que té entre mans”, ha dit.

Summary: Albiol adverteix que els jubilats que votin independència “posen en risc el seu futur i el de milers de pensionistes”


La cap de llista del PSC per al 26-J, Meritxell Batet, ha tancat la campanya electoral a Lleida, des d’on ha volgut demanar el vot als ciutadans per poder tenir un govern de l’Estat amb pes català. “No ens conformem amb que la veu de Catalunya estigui al Congrés. Volem que la nostra veu arribi al govern i l’únic partit que pot arribar al govern és el socialista”, ha sentenciat, tot afegint que per això el PSC ha de tenir molta força electoral i “guanyar les eleccions” el 26-J a Catalunya. La candidata, que ha reunit unes 150 persones a la terrassa de La Llotja de Lleida, ha volgut també lamentar el resultat del referèndum pel ‘Brexit’ al Regne Unit. Per a Batet, el vot majoritàriament afirmatiu a abandonar la UE és “el triomf del nacionalisme excloent”. En aquest sentit, la cap de llista socialista ha assegurat que per a ella “avui és un dia trist perquè un país ha volgut marxar” d’Europa. El que més ha lamentat, però, són els motius que assegura que han portat als britànics a voler abandonar la UE. “No han volgut marxar perquè pensaven que la UE era poca cosa o perquè pensaven que no era prou forta políticament o perquè era poc social, sinó per tot el contrari. Han volgut marxar perquè posaven en dubte la llibertat de moviment dels treballadors, els drets socials, la solidaritat i els principis de la UE. Han pensat que ser més petits o anar sols era millor per a ells”, ha conclòs.  Batet també ha fet una última crida als indecisos. “Vull dir-los que pensin amb qui pot ser el millor president, a qui necessiten com a president, que la política no és una campanya electoral, uns mítings o eslògans. La política és la gent”, ha dit, reclamant el vot per al PSC i per al seu candidat a la presidència del govern espanyol, Pedro Sánchez.  La candidata del PSC per Lleida, Mònica Lafuente, també ha participat a l’acte, i s’ha sumat a la petició de fer un últim esforç per mantenir el seu escó, molt disputat entre els socialistes, el PPC i CDC. A més, ha aprofitat també per carregat contra el ‘Brexit’, assegurant que “veure com Marine Le Pen aplaudeix el resultat, ens ha de fer pensar que el resultat és erroni”. Iceta sobre les gravacions de Fernández Díaz: “És un cas com un cabàs d’abús de poder” A l’acte també ha intervingut el líder del PSC, Miquel Iceta, que ha demanat que el PPC perdi suport en aquestes eleccions i que la força que puguin tenir els socialistes serveixi per fer fora els populars de la Moncloa. En aquest sentit, ha recordat la “cosa molt gruixida” que han suposat les gravacions de les converses del candidat del PPC i ministre de l’Interior, Jorge Fernández Díaz i el director de l’Oficina Antifrau, Daniel de Alfonso.  “Hem pogut escoltar la indecència d’un partit capaç d’utilitzar les institucions per partidisme. És un cas com un cabàs d’abús de poder”, ha conclòs.

Summary: Batet: “L’únic partit que pot arribar al govern és el PSC i per això ha de guanyar les eleccions”


Els estudiants de la UB demanen "certeses" sobre com serà el nou curs universitari, marcat per la covid. El Consell de l'Alumnat, màxim òrgan de representació estudiantil del centre, ha demanat al Rectorat que es concreti "el més aviat possible" el model de docència per al curs 2020-21. Des de l'òrgan defensen que l'estudiantat necessita saber-ho per a organitzar-se i prendre decisions com ara llogar un pis o comprar un títol de transport. Segons informa el Consell, des del Rectorat s'ha respost que entre aquesta setmana i la vinent els Deganats de les Facultats faran arribar als alumnes les indicacions concretes sobre la docència mixta -presencial i no presencial- que es durà a terme.  Davant d'això, el Consell de l'Alumnat ha exigit "màxima celeritat i urgència" a l'hora d'enviar la informació i ha demanat que es tinguin en compte les propostes aprovades al darrer plenari.  Al seu torn, el Consell s'ha compromès a treballar perquè la informació sobre com es faran les classes estigui centralitzada en una sola pàgina web per facilitar així l'accés a tota la comunitat universitària.  També s'ha acordat celebrar una reunió entre el Rector i el Secretari del Consell de l'Alumnat per abordar l'inici del curs.

Summary: Els estudiants de la UB demanen que es concreti el model de docència del nou curs "el més aviat possible"


Els Mossos d’Esquadra van denunciar penalment el passat 12 de juliol un conductor de 42 anys i veí de Callús (Bages) per quadruplicar la taxa màxima d’alcohol després de patir un accident a la C-55. Els fets van ocórrer pels volts de les onze de la nit al quilòmetre 32 de la C-55, dins el terme municipal de Manresa. Els mossos van rebre un avís a través del 112 que s’havia produït un accident de trànsit per un encalçament entre dos turismes, sense ferits i només amb danys materials. Quan els agents van arribar al lloc van fer les comprovacions pertinents i van observar que un dels conductors tenia símptomes evidents d’anar sota la influència de begudes alcohòliques. Van sotmetre els dos conductors a la prova d’alcoholèmia, i un d’ells va donar un resultat positiu de 1,12 mg/l aire expirat, quatre vegades per sobre de la taxa permesa, que és de 0,25 mg/l. El conductor va quedar denunciat per un delicte contra la seguretat viària per conduir sota la influència de les begudes alcohòliques i haurà de comparèixer davant del jutge quan aquest el requereixi.

Summary: Denuncien un conductor al Bages per quadruplicar la taxa d’alcoholèmia després de patir un accident a la C-55


La vicepresidenta del govern espanyol, Soraya Sáenz de Santamaría, ha assegurat aquest dilluns que les eleccions del 21D són una oportunitat per evitar que “el dany” que el procés independentista ha fet a la societat i a l’economia catalana “es converteixi en crònic”. Per això ha fet una advertència respecte a les formacions independentistes en un moment en què ERC aposta per la unilateralitat. “Les conseqüències de generar mal rotllo entre catalans, la fractura social i la factura econòmica son molt profundes, i per tant qualsevol dirigent que estimi Catalunya, els catalans, els ciutadans, ha de ser conscient que aquest mal seria molt més profund si se segueix en la senda de la il·legalitat”. Segons la vicepresidenta “el dany és tan greu en termes econòmics que s’ho haurien de fer mirar si volen tornar a les andades”. Sáenz de Santamaria també ha apuntat que el seu executiu estudia com rellançar la “marca Barcelona”, tot i que no ha concretat cap mesura. Sáenz de Santamaría ha fet aquestes manifestacions després d’assistir de la mà del candidat del PPC a la presidència de la Generalitat, Xavier Garcia Albiol, a un acte de campanya en forma de reunió amb empresaris del sector turístic, hoteler, hosteler i comercial de Catalunya. Segons la vicepresidenta, les dades d’aquest pont al sector són “molt reveladores de la gravetat del moment” i el seu executiu té “previst actuar” per “rellançar la marca Barcelona”. “No és just que per la situació política del procés s’hagi deteriorat una marca de qualitat”, ha dit. No ha concretat mesures, però ha afirmat que “es pot actuar en molts àmbits” i el govern espanyol està “contrastant amb els ministeris alguns aspectes molt importants”. Caiguda del 30% de la facturació Segons Sáenz de Santamaría, “les caigudes en l’àmbit del trisme han estat molt important aquest pont, especialment el turisme intern” i se sumen a caigudes generalitzades a octubre i novembre que poden arribar fins al 30%” de la facturació. A més, segons la vicepresidenta, “estan baixant els preus” quan “el turisme és ocupació en estat pur” i al novembre ha augmentat l’atur al sector en un 7,5%. “Estem molt preocupats per aquesta repercussió que comencem a veure a l’ocupació”, ha dit.  Canvi d’interlocutor Per aquest motiu ha defensat la necessitat d’un “canvi d’intelocutor” a Catalunya. “Es un problema agut, però si apostem per aquest canvi i per la convivència podrem donar la volta a la factura econòmica que ens ha deixat el procés” i “entre tots fer que Catalunya i Barcelona torni a ser un pol d’inversions”.  Defensa el 155 La vicepresidenta ha defensat que l’aplicació de l’article 155 ha servit per “recuperar aquesta normalitat” i ara “és fonamental que el govern que surti de les urnes respecti la legalitat, ja no per les mesures que hagi d’adoptar el govern de l’Estat, sinó perquè és imprescindible per a Catalunya”.  “Cal evitar que el dany que ha estat molt agut es converteixi en crònic” i que “la legalitat i torni Catalunya i Barcelona al seu creixement”, ha dit.    A l’acte d’Albiol i Sáenz de Santamaría amb empresaris del sector turístic, hoteler, hosteler i del comerç també hi ha estat present el delegat del govern espanyol a Barcelona, Enric Millo. Entre els representants del món empresarial, el president del Gremi d’Hotelers, Jordi Clos; el president de Turisme de Barcelona, Joan Gaspart, els presidents de diverses associacions de comerciants de Barcelona i el director del Gremi de Restauració, Roger Pallerols. Xavier Garcia Albiol ha afirmat que ha estat una trobada que “ha aportat molt” i ha evidenciat “la necessitat d’un canvi” cap a la “confiança” a Catalunya, perquè el turisme “està patint les conseqüències del procés independentista” i “ha vit com es reduïa un 30% la seva facturació”. “És evident que l’única possibilitat que hi ha és un govern de la Generalitat que permeti recuperar el diàleg i la interlocució amb el govern d’Espanya”, ha dit.  Segons Albiol, “quan el govern de la Generalitat és capaç d’anar de la mà del govern d’Espanya en sortim tots beneficiats”.

Summary: Sáenz de Santamaría adverteix que qualsevol dirigent que “estimi Catalunya” ha d'evitar la “senda de la il·legalitat”


L'Audiència de Girona ha condemnat a 35 anys de presó Antonio Alcaraz, l'expolicia que Girona que el 28 de maig del 2013 va assassinar la cunyada a ganivetades i va intentar degollar la dona a Caldes de Malavella (Selva). Alcaraz va perpetrar l'atac davant les dues filles menors d'edat de la víctima mortal. Per això, l'Audiència l'ha condemnat per un delicte d'assassinat, lesions amb instrument perillós i dos delictes de lesions psíquiques per les "seqüeles importants" que ha causat a les nenes obligant-les a presenciar "la mort violenta" de la seva mare. Amb aquesta nova sentència, l'Audiència ha condemnat el processat a 14 anys més de presó dels que li va imposar en el primer judici. Aleshores, el van condemnar a 21 anys de presó però el Tribunal Suprem va obligar a repetir el judici perquè es va tractar d'un pacte encobert del que Alcaraz es va acabar retractant.   "En poques ocasions aquest tribunal ha tingut l'oportunitat de veure delictes tan cruels i reprotxables com els que s'han jutjat, no només pel fet de matar una persona sinó també per les circumstàncies que han rodejat el crim", conclou la sentència de l'Audiència de Girona que imposa a Antonio Alcaraz la pena màxima possible pels delictes que va cometre el 28 de maig del 2013.  "Es tracta de la mort per degollament de la mare de dos nenes de 6 i 10 anys d'edat, realitzat en presència d'elles i abandonant l'acusat el lloc deixant les nenes amb el cadàver de la seva mare desplomat a terra i envoltada d'una bassa de sang", recull la sentència que afegeix que, a més, durant el judici Alcaraz ni tan sols va mostrar "penediment". "A banda de no penedir-se'n, sembla justificar la seva acció i en culpa a altres persones", argumenta el tribunal.  Per això, han imposat a Alcaraz 35 anys de presó, la pena màxima (i la que van sol·licitar tant el fiscal com les acusacions particulars al final del judici): 20 per l'assassinat de la seva cunyada, 5 per les lesions que li va fer a la seva dona quan la va intentar degollar i 10 per les seqüeles que ha provocat a les dues filles de la víctima mortal (que a més eren nebodes del processat) per haver-les obligat a veure com matava la seva mare.  Són 14 anys més de presó dels que l'expolicia va acceptar al primer judici. Aleshores, seguint un acord entre fiscalia, acusacions i defensa, Alcaraz va acceptar 21 anys de presó. Després, però, es va desdir de la conformitat i va recórrer la sentència assegurant que havia rebut pressions. El Tribunal Suprem li va donar la raó i va obligar a repetir el judici.  Premeditat La sentència conclou que el crim va ser premeditat. No només per les amenaces que dies abans havia proferit contra la seva dona, que li havia dit que es volia divorciar, sinó també perquè va agafar dos ganivets, una destral i una pedra d'esmolar i els va carregar al cotxe. De fet, una veïna el va veure esmolant les armes poca estona abans de l'atac. A més, va estar esperant el moment adequat per dur a terme l'agressió, quan sabia que el seu germà no era a casa i que les víctimes marxarien en cotxe a primera hora del matí per dur les nenes a escola i anar a treballar.  La sentència declara provat el relat que sostenien el fiscal Enrique Barata i les acusacions particulars, encapçalades pels lletrats Samuel Garcia-Quintas i Anna Tomàs. Cap a tres quarts de nou del matí del 28 de maig del 2013, les víctimes es preparaven per sortir de casa en cotxe. Feia uns dies que la dona de l'acusat s'havia refugiat a casa de la seva cunyada perquè Alcaraz no assumia que es volgués divorciar. Un cop al garatge, la cunyada va tornar a entrar a la casa a buscar roba d'abric mentre una de les seves filles obria la porta amb un comandament a distància. "Tan bon punt va obrir-se la porta del carrer, Alcaraz va arrancar el seu cotxe i va entrar conduint de forma brusca i sobtada, impedint la maniobra de sortida de l'altre vehicle", relata la sentència. En aquell moment, la cunyada acabava de tornar al garatge. "L'acusat va baixar del cotxe, portant un ganivet de cuina de 25 centímetres de fulla que moments abans, i mentre esperava al carrer, havia afilat, esgrimint-lo es va dirigir cap a la víctima, que el va increpar cridant: "Antonio, ves amb compte que hi ha les nenes"", continua detallant el tribunal. L'acusat va fer cas omís. Li va dir a la seva cunyada "tu calla que tens la culpa de tot" i li va assestar una ganivetada al coll.   La va rematar Després d'aquest primer atac, la seva dona i les dues nenes van baixar del cotxe. Alcaraz es va dirigir "ràpidament" cap a la dona i la va intentar degollar clavant-li el ganivet dues vegades mentre li deia: "Veus, ja t'ho havia dit, no m'has fet cas". L'agressió no va acabar aquí. Alcaraz va veure la seva cunyada amb el mòbil a la mà, per intentar demanar ajuda, es va girar cap a la ella i la rematar amb dues ganivetades més al coll. Tot plegat, en presència de les dues nenes que cridaven "tiet, deixa-les que els hi fas mal". La dona, amb les ganivetades al coll, va reaccionar instintivament taponant-se les ferides per contenir l'hemorràgia i li va "suplicar" a l'acusat que la portés a un hospital. "L'acusat hi va accedir, deixant a dins els garatge les dues nenes davant el cadàver de la seva mare mentre li suplicaven "tiet, emporta't també la mama perquè la curin".  Com a conseqüència de l'agressió, la víctima mortal va patir una secció total del coll. L'aleshores dona de l'acusat (havien estat 28 anys casats) va patir dues ferides d'arma blanca al coll que li van seccionar parcialment la jugular. Si no hagués rebut atenció mèdica immediata i de forma urgent, també hauria mort, segons van concloure els perits. També pateix seqüeles psíquiques per estrès posttraumàtic. Seqüeles de per vida "L'acusat va ser plenament conscient de la presència i la proximitat en l'espai reduït del garatge de les menors, que el van veure degollar la seva mare amb un ganivet de grans dimensions i apunyalar també la seva tieta", exposa el tribunal. Per això, conclouen que Antonio Alcaraz era "conscient" que aquesta visió traumàtica i violenta afectaria greument la integritat psíquica de les petites, provocant "seqüeles importants".  La sentència determina que el fet d'haver presenciat el crim, ha provocat que les nenes necessitin tractament mèdic i psicoterapèutic. "Les dues pateixen un trastorn per estrès posttraumàtic", conclou el tribunal que afegeix que aquestes seqüeles "tenen caràcter definitiu i les acompanyaran durant tota la seva vida".  En matèria de responsabilitat civil, l'Audiència condemna Alcaraz a indemnitzar la seva exdona, les seves nebodes, el seu germà i marit de la víctima mortal i els pares de la seva cunyada amb un total de 330.000 euros. També especifica que, segons el Codi Penal, l'expolicia estarà un màxim de 20 anys entre reixes. L'Audiència desestima totes les possibles circumstàncies atenuants i resol que Alcaraz no tenia cap trastorn mental, no va patir cap estat d'arravatament i tampoc ha reparat el dany. La sentència no és ferma i es pot recórrer.

Summary: Condemnat a 35 anys de presó l'expolicia que va assassinar la cunyada i va intentar degollar la dona a Caldes


JxSí ha apel·lat a l’”ètica de la responsabilitat i el convenciment” per aprovar els pressupostos i ha defensat que són una “palanca de canvi” per superar el model autonòmic. En la seva intervenció al Parlament, el portaveu del grup, Roger Torrent, ha reconegut que són uns pressupostos “autonòmics” però ha defensat que aprofiten al màxim les capacitats i possibilitats que tenen. “Són pressupostos autonòmics, cert, però són imprescindibles per poder-ne fer uns d’estat”, ha declarat. Ha defensat que els comptes fan la inversió necessària per solucionar els problemes socials actuals però al mateix temps permeten construir el futur estat independent.

Summary: JxSí fa una crida a la "responsabilitat" per aprovar uns pressupostos que són "palanca de canvi"


La policia francesa té en marxa una operació policial en un supermercat del municipi de Trèbes, prop de Carcassona, per una presa d'ostatges. El ministeri de l'Interior ha fet una crida a través de Twitter per evitar la zona perquè "la prioritat és la intervenció de les forces policials i d'emergència". La premsa francesa, que cita l'alcalde del municipi i una font de seguretat, parla d'entre una i dues víctimes mortals, i de ferits per arma blanca. Amb tot, per ara no hi ha cap confirmació oficial de víctimes.

Summary: Operació policial prop de Carcassona per una presa d'ostatges


Un home de 21 anys ha ingressat a presó per cometre dos assalts violents a persones d'edat avançada a Sant Esteve Sesrovires (Baix Llobregat). L'assaltant, que té sis antecedents policials, ha estat acusat de robatori amb violència i intimidació i d'un delicte de lesions en atacar violentament dues persones grans per robar-los cadenetes d'or que portaven penjades al coll amb pocs minuts de diferència. En el cas de la segona víctima, després del robatori la la va llençar al terra i com a conseqüència de la violència la víctima va haver de ser reanimada pel Sistema d'Emergències Mèdiques al lloc dels fets i traslladada d'urgència amb helicòpter a l'hospital, on va ser ingressada a la Unitat de Cures Intensives. La investigació va començar el 3 de juny després de tenir coneixement dels dos robatoris i el 17 de juny es va detenir l'agressor, de 21 anys i veí de Sant Vicenç dels Horts. El 18 de juny i després d'un registre al seu domicili es van aconseguir recollir els indicis que segons els Mossos d'Esquadra el relacionarien amb els dos robatoris.

Summary: Ingressa a presó un home per assaltar violentament dues persones d'edat avançada a Sant Esteve Sesrovires


Els inversors paguen encara més per compra deute espanyol a curt termini i així s'ha vist aquest dimarts en la subhasta de lletres del tresor a 3 i 9 mesos. El Tresor espanyol ha col·locat 3.010 milions d'euros en deute a curt termini després d'un volum de peticions que ha superat els 9.150 milions d'euros (9.161,15 milions). En lletres a tres mesos s'han adjudicat 400 milions d'euros a un tipus d'interès negatiu del -0,423% encara més per sota que el 0,351% de la subhasta del 23 d'agost i en lletres a 9 mesos s'han col·locat 2.610 milions d'euros a un tipus d'interès negatiu del 0,272% lleugerament per sota del 0,256% de la subhasta del 23 d'agost.  En la subhasta de lletres del tresor a 3 mesos el volum de peticions dels inversors ha estat de 2.971,09 milions d'euros i el Tresor ha decidit adjudicar 400 milions, cosa que ha deixat una ràtio de cobertura de 7,43 vegades.  El tipus d'interès mitjà d'aquestes lletres a 3 mesos s'ha situat en -0,423%, 7,2 punts bàsics per sota del tipus d'interès mitjà que es va registrar en l'última subhasta del 23 d'agost passat. El preu que han pagat els inversors en relació amb el que paguen per aquest mateix producte del tresor alemany ha estat 42 punts bàsics més car que en l'emissió alemanya.  En la subhasta de lletres a 9 mesos les peticions dels inversors s'han enfilat fins a 6.190,06 milions d'euros i el Tresor ha adjudicat finalment 2.610 milions d'euros, amb una ràtio de cobertura de 2,37 vegades.  Els inversors han acceptat un tipus d'interès mitjà per a les lletres a 9 mesos del -0,272%, 1,6 punts bàsics encara més baix que el -0,256% de l'última subhasta del 23 d'agost. La prima de risc, o diferència amb Alemanya, s'ha situat en 27 punt bàsics.

Summary: El Tresor cobra encara més per col·locar 3.000 milions en lletres a 3 i 9 mesos


Els republicans presenten una proposta de resolució que demana també acabar amb el 155, “l’alliberament dels presos polítics” i carrega contra els “abusos policíacs i d’acusacions penals” ACN Barcelona.-Esquerra Republicana de Catalunya (ERC) ha entrat al registre del Parlament una proposta de resolució perquè sigui debatuda i votada al proper ple, on es pretén que la cambra denunciï “la  vulneració permanent de  drets civils  i  polítics  així com  de drets fonamentals  que està  patint la  ciutadania,  les  institucions  catalanes  i  els  seus representants  escollits democràticament”. De la mateixa manera, els republicans volen que el Parlament carregui contra “l'abús i la desproporció  d'actuacions policíaques i d’acusacions administratives i penals per tal de perseguir i  criminalitzar la  dissidència política”. A la mateixa proposta de resolució s’exigeix també “l'alliberament  immediat  dels  presos  polítics i  les  condicions per a que puguin tornar les persones exiliades”, i es reclama “acabar  amb la  imposició  de  l'article  155” de la Constitució per “recuperar  urgentment totes  les  institucions  catalanes i posar-les  al  servei  de  la ciutadania”.  El mateix text, que serà sotmès a votació del ple del Parlament, reclama que la cambra defensi “de  manera  enèrgica  els  drets  recollits al Pacte Internacional de Drets  Civils i Polítics  i  per  la  Declaració  Universal  de  Drets  Humans, que  han estat signats  per l'Estat  espanyol i  que es veuen vulnerats i  coartats actualment a Catalunya”, i manifesta un “ferm  compromís amb  la llibertat  d'expressió, de manifestació,  de  reunió,  de  participació  i  d'associació,  així  com  amb  la  lluita  de  la  no-violència”.  A més, també es demana fer una defensa de “l'actuació  i  canalització  de  les  reivindicacions  polítiques  per  vies democràtiques  i  pacífiques,  rebutjant  qualsevol  expressió  de  violència que  es pugui produir”, i es denuncia “la  ingerència  jurídica  per  a  impedir  el  normal  funcionament  del Parlament de  Catalunya per a que  de forma  urgent  pugui desenvolupar les  seves tasques  amb total  sobirania”. Per últim, també es dona al text “suport  a les  iniciatives  jurídiques  i  institucionals  impulsades  pel  president del Parlament i  la  Mesa de la  cambra”.

Summary: ERC vol que el Parlament denunciï la “vulneració permanent dels drets civils i polítics” a Catalunya


L'Ajuntament d'Igualada ha començat les obres d'enderroc de la part de l'edifici de l'antic hospital. L'indret, situat a la cantonada entre el Passeig Verdaguer i el carrer Cardenal Vives, acollirà el futur Campus Salut de la Universitat de Lleida (UdL), on s'agruparan els estudis universitaris relacionats amb l'àmbit sanitari, que de moment s'estan desenvolupant a l'edifici de La Teneria. El nou edifici estarà ubicat al costat del Centre 4H Health i a la mateixa zona on, en un futur, es vol fer una residència d'estudiants. L'objectiu de les noves instal·lacions, previstes en el Pla Estratègic del Campus IgualadaUdL, és reagrupar els estudis universitaris que actualment s'imparteixen a la ciutat. S'ha optat per fer-les al costat del Centre 4h Health per tal d'alinear coneixement i innovació, i fer que comptar amb un centre integral de simulació sigui un atractiu més dels estudis. L'oferta es vol completar amb l'acreditació de l'Hospital d'Igualada com a hospital universitari. A hores d'ara, l'Ajuntament ha demanat als departaments de Salut i d'Empresa i Coneixement de la Generalitat que n'accelerin els tràmits. El curs vinent, nous estudis El Campus Universitari Igualada-UdL ha engegat aquest curs amb 372 alumnes i una oferta de quatre graus, un doble grau i dos màsters, en els àmbits de l'Enginyeria i les TIC, i les Ciències de la Salut. De cara al curs vinent, s'incorporarà el Grau d'Administració i Direcció d'Empreses (ADE). Pel que fa a les enginyeries, l'Escola Politècnica Superior de la UdL (EPS UdL) compta aquest curs amb 140 alumnes matriculats als diferents estudis que imparteix: el grau en Enginyeria Química, el grau en Enginyeria en Organització Industrial i Logística, el grau en Tècniques d'Interacció Digital i Computació o bé el màster en Enginyeria del Cuir, únic a Europa. En el cas de la Facultat d'Infermeria i Fisioteràpia, imparteix al Campus Igualada-UdL el grau en Infermeria, el doble grau en Nutrició Humana i Dietètica i Fisioteràpia, i el màster en Simulació Clínica i Seguretat del Pacient. En total són 232, els alumnes que cursen estudis en l'àmbit de la salut.

Summary: Igualada comença l'enderroc de l'antic hospital per donar pas al Campus de Salut


La CUP-CC ha presentat una esmena a la proposta de resolució suspesa parcialment pel TC i que va ser registrada per JxCat, ERC i ells mateixos on es proposa el "rebuig" a aquesta suspensió perquè "és contrària als drets fonamentals de llibertat d'expressió, llibertat ideològica i participació política". A l'esmena, els anticapitalistes no reiteren la part tombada pel TC on es defensava el dret d'autodeterminació i la reprovació del Rei sinó que simplement demanen que la cambra la rebutgi i citen el text afectat. Segons ha explicat el diputat Carles Riera, ara volen "focalitzar-se" en "quines són les llibertats i restriccions del Parlament". De fet, Riera ha afegit que ja s'ha presentat en diverses ocasions mocions en defensa de l'autodeterminació i "quan escaigui" en tornaran a presentar.

Summary: La CUP vol que el Parlament rebutgi la suspensió parcial de la proposta de resolució per "contrària a drets fonamentals"


Les estacions de La Molina i Masella esperen que la Setmana Santa i el final de temporada siguin "extraordinaris", en bona part per la gran quantitat de neu que ha caigut les últimes setmanes. Les dues instal•lacions del pirineu gironí reconeixen que les darreres precipitacions han contribuït a animar les reserves d'amants de l'esquí per aquest pont. La Molina espera tancar les portes el proper 22 d'abril, i fins aleshores, la seva responsable comercial, Marta Viver, explica que hi haurà "gruixos importants de neu" i més de 30 quilòmetres esquiables. Masella, en canvi, no té decidida la data en què tancarà, però confia en anar més enllà i abaixar la persiana el mes de maig.  Es confirmen les bones perspectives de La Molina i Masella de cara al final de temporada. Les dues estacions faran bons números durant la Setmana Santa. De fet, les reserves en allotjaments s'han animat els últims dies, en bona part gràcies a la gran quantitat de neu que ofereixen les pistes de les dues instal•lacions. El responsable de comunicació de Masella, Ramon Boter, assenyala que la neu és d'una "molt bona qualitat" i reconeix que esperen que l'ocupació es correspongui amb les expectatives. I és que aquest any les nevades han escassejat al pirineu gironí. Les precipitacions dels darrers dies, però, han deixat gruixos considerables. En concret, a Masella els amants de l'esquí gaudiran de més de 60 centímetres de neu nova. Una xifra similar a La Molina. Des de les dues estacions es remarca "l'òptima qualitat" en què es troben les pistes.  Tant la responsable comercial de La Molina, Marta Viver, com el de comunicació de Masella, Ramon Boter, creuen que el final de temporada serà "extraordinari" pel què fa a nevades. Amb tot, reconeixen que no es repetiran les "xifres històriques" de l'any passat, si bé Boter ha recordat que aquest any van obrir "molt aviat", l'1 de novembre, fet que ha portat a que hagi estat un dels anys en què més dies s'ha pogut esquiar a Masella. Viver ha deixat clar que la temporada passada van fer "rècord" d'assistència i de neu, però es mostra "molt contenta" de les xifres d'aquesta. "La realitat és que hidrològicament parlant ha estat seca, però per fortuna l'acabarem molt bé", ha reblat Viver. Vallter 2000 reobre Les nevades que han caigut els últims dies han fet que la tercera estació del pirineu gironí, Vallter 2000, hagi reobert malgrat que portava tancada més d'una setmana. De fet, han estat les pressions per part d'alguns empresaris de la zona - especialment els hostalers - perquè es fes alguna cosa per aprofitar una nova arribada d'amants dels esports de neu durant la Setmana Santa. La neu artificial, clau Una de les claus per entendre la bona afluència d'esquiadors malgrat la falta de precipitacions que hi ha hagut aquest estiu, és la capacitat de producció de neu artificial de les dues estacions principals. Boter i Viver ressalten que el fet de ser instal•lacions punteres en aquest aspecte ha fet que molts esquiadors continuessin apostant pels esports de neu. A més, Viver assenyala que La Molina és una estació amb un "marcat caràcter familiar". En aquest sentit, la directora comercial assenyala que a les famílies els agrada més poder esquiar amb sol "encara que no hi hagi grans gruixos de neu". Un altre aspecte que ha contribuït a mantenir les dues estacions plenes de gent durant la temporada d'hivern han estat les activitats complementàries que s'hi fan, més enllà dels  esporst d'esquí. "Ara oferirem un test de patinatge en línia gratuït, una gimcana d'ous de pasqua o la setena Trisnow La Molina que tancarà l'hivern", ha explicat Viver. Activitats tot l'any Malgrat que tant La Molina com Masella són dues instal•lacions que fan de l'hivern font de recursos principal, cada vegada s'estan obrint a nous projectes que incloguin activitats tot l'any. L'objectiu és desastacionalitzar els ingressos i fer atractiva l'estació també en la temporada estival. La Molina, en concret, proposa des de fa un temps passejos amb telecadira panoràmics, o activitats per a famílies i grups. Tot plegat començarà el 15 de juny i acabarà el 15 de setembre.

Summary: La Molina i Masella esperen una Setmana Santa i un final de temporada "extraordinaris" gràcies a les últimes nevades


El vicepresident retreu a Cs i PP que tractin el diàleg com un "delicte" i els demana que "deixin les pancartes i vagin a les reunions" ACN Barcelona.-El vicepresident del Govern i conseller d'Economia, Pere Aragonès, ha defensat que al llarg de la història s'ha utilitzat moltes vegades la figura del mediador i ha posat com a exemple les converses d'Argel amb ETA del govern de Felip González i les que va iniciar l'executi de Jose María Aznar amb la banda terrorista. "Ara és més fàcil perquè no hi ha organitzacions terroristes sinó partits legals", ha argumentat en una entrevista a Onda Cero. Aragonès retreu a PP i Cs que tractin com si fos un "delicte" i una "alta traïció" que seguin en una mateixa taula persones que pensen diferent i ha lamentat que hi hagi partits que "es vulguin tapar els ulls davant la realitat". En aquest sentit, els hi ha reclamat "sentit de responsabilitat" i que deixin les pancartes i vagin a les reunions.  El vicepresident ha defensat que governs diferents davant de problemes complexos han utilitzat el mecanisme del mediador, ja hagi estat més públic o a nivell més privat. Com a exemples ha posat les persones que traslladaven missatges entre els governs de Rajoy i Puigdemont durant l'octubre del 2017 i les converses que tant el govern de Felipe González com el d'Aznar van intentar amb ETA. Segons Aragonès, en contextos de molta més tensió i complexitat s'ha pogut recórrer a la figura d'una persona que faciliti el diàleg i, per tant, ha defensat que és més fàcil en contextos "molt més civilitzats" com és el cas català. "El nacionalisme espanyol necessita símbols per quedar-se tranquils en la seva posició de no dialogar", ha lamentat en referència a la manifestació convocada per Cs, PP i Vox per a aquest diumenge a Madrid. Pel que fa a les negociacions amb el govern espanyol, ha evitat entrar en detalls argumentant que cal "prudència" per no malmetre un possible acord tot i constatar que les posicions encara estan "lluny" malgrat que les converses avancin. Pel que fa a la taula de partits, Aragonès ha defensat que no ha de substituir el diàleg entre institucions sinó que és un àmbit en què es poden generar consensos per després traslladar-los en l'àmbit institucional.

Summary: Aragonès recorda que hi havia mediadors en les converses amb ETA: "Ara és més fàcil perquè no hi ha terroristes"


El ministre de l'Exterior, Alfonso Dastis, ha aconsellat al president destituït, Carles Puigdemont, que deixi de fer declaracions des de Brussel·les i "acabi d'aprofundir en el descrèdit de Catalunya a la UE". Segons Dastis, a Catalunya "li va millor" amb l'aplicació del 155 i la representació a l'exterior a través de la xarxa consular i d'ambaixades d'Espanya. El ministre també ha acusat les forces independentistes de "tergiversar i manipular" i que això "ha danyat" la imatge exterior de Catalunya. Les declaracions de Dastis han topat amb la resposta del senador del PDeCAT Josep Lluís Cleries que ha recordat al ministre que està reprovat en dues ocasions. "Quan et reproven ja saps què s'ha de fer senyor ministre, la porta és gran", li ha etzibat, tot acusant-lo d'haver "mentit" en una entrevista a un canal de televisió estranger "sobre que no s'ensenyava castellà a Catalunya".

Summary: Dastis demana a Puigdemont que no faci més declaracions "i deixi d'aprofundir en el descrèdit" de Catalunya a la UE


El grup municipal d'Esquerra Republicana-Avancem a l’Ajuntament de Lleida preguntarà al ple de divendres per què l'alcalde Àngel Ros ha firmat cinc decrets que prorroguen contractes a empreses de jardineria, assegurances, atenció ciutadana, traducció pel servei d’acollida a persones migrades, així com el contracte programa a una televisió local, sense fer cap concurs públic. També s'han fet sense concurs dos ampliacions de contracte de serveis de neteja. Els republicans denuncien que fer pròrrogues de contractes mitjançant decrets d'alcaldia és una pràctica habitual del govern socialista ja que es repeteix mes rere mes i demanen que es facin convocatòries de concurs públic per a aquests serveis. El President del Grup Municipal ERC-Avancem, Carles Vega denuncia que "Ros ha pres per costum allargar els contractes amb empreses de serveis, sense concurs previ" i afegeix que "tot i que es pot fer, no és transparent ni just". Vega reclama treure a concurs aquests serveis perquè "totes les empreses tenen dret a accedir amb igualtat de condicions a contractes municipals". D’altra banda, Esquerra també preguntarà al paer en cap el motiu pel qual el passat 18 de setembre es va fer una transferència econòmica de la partida de “treballs per a altres empreses” a la partida “ens sense ànims de lucre” i vint dies després es va fer una operació inversa però de diferent quantitat. Per últim, instarà al govern de la Paeria a ser més diligents amb les tasques administratives. ERC lamenta que s’hagi tardat més d’un any a ratificar un conveni amb la Generalitat per a l’ampliació de l’escola bressol del Secà de Sant Pere.

Summary: ERC a la Paeria denuncia que Ros ha prorrogat cinc contractes de serveis aquest mes sense fer concurs públic


El certamen, que ocuparà 60.000 m2, confia en superar els 130.000 visitants de la passada edició  ACN Barcelona.-El XXI Saló del Manga de Barcelona, que se celebrarà del 29 d'octubre a l'1 de novembre, tindrà com a protagonistes els 30 anys de Super Mario Bros, l'arquitectura i Antoni Gaudí, així com el 70è aniversari dels bombardejos atòmics a Hiroshima i Nagasaki. El certamen segueix creixent en espai fins els 60.000 m2, un 20% més que el passat any. En concret, el certamen ocuparà el Palau 1, les dues plantes del Palau 2, el Palau 4 i la Plaça Univers, on estarà situat l'escenari. Pilar Gutiérrez, directora del Saló del Manga, confia en superar la xifra de visitants del passat any que estava situat en 130.000.

Summary: El Saló del Manga de l'arquitectura, dels 30 anys de Super Mario i del rècord d'espai, celebra la seva 21a edició


Haz que no pare és un cicle de concerts en streaming i que tindrà entre els primers grups que hi actuaran: Lágrimas de Sangre, Belako, Senyor Oca, Sharif & Mxrgxn i La Sra. Tomasa. Els organitzadors del cicle han destacat que el projecte neix per donar suport als grups i el seus equips tècnics que es troben "en una situació laboral molt complicada". Han assenyalat en un comunicat que grups, oficines i festivals han ofert actuacions gratuïtes en streaming des de les seves cases i sense grans mitjans i que "ara ha arribat el moment de fomentar sinergies i valorar el treball de l'artista i el seu equip. És moment de donar suport als grups a través de la compra d'entrades per actuacions en straeming des de sales de concerts i platós". En un comunicat de Rhythm and Flow, han explicat que Haz que no pare ofereix la possibilitat de retransmetre diversos esdeveniments al mateix temps a la plataforma, a totes hores del dia i, segons els organitzadors, permetrà una amplia oferta cultural. Consideren que això permetrà organitzar qualsevol tipus d'esdeveniment cultural com per exemple de dansa i teatre.

Summary: Neix el cicle de concerts en streaming de pagament Haz que no pare


El ministre de l'Interior en funcions i cap de llista del PPC per Barcelona, Jorge Fernández Díaz, ha assenyalat aquest diumenge que "arribar als 20 milions de llocs de treball l'any 2020 no és una utopia, però cal un govern moderat, estable i allunyat d'extremismes". En aquest sentit, ha demanat als catalans que "confiïn en el Partit Popular per consolidar la recuperació econòmica i garantir l'estat del benestar". El cap de llista ha fet aquestes declaracions en la presentació de les candidatures del PPC a les quatre demarcacions catalanes, encapçalades per ell mateix a Barcelona, per Jordi Roca a Tarragona, José Ignacio Llorens a Lleida i Concepció Veray a Girona. Unes candidatures que ha qualificat de "continuistes", i amb les quals aspira a "millorar els resultats obtinguts fa quatre mesos". Fernández Díaz ha assegurat que s'han de repetir les eleccions generals "per la política de vetos del PSOE, que ha fet tot el possible per tal que el guanyador de les eleccions, Mariano Rajoy, no pogués formar govern". A més, ha recordat que Rajoy va oferir "formar una gran coalició de partits constitucionalistes –que va comptar amb la negativa del PSOE- per garantir la unitat d'Espanya i per tenir una estabilitat parlamentària sòlida per encarar les reformes necessàries per consolidar la recuperació econòmica". I és que, segons el líder popular "en un moment en el qual estem definint una Europa que ha de gestionar assumptes tan importants com el drama dels refugiats o el terrorisme jihadista, la demagògia i el radicalisme és el que menys convé al nostre país". "Els darrers quatre mesos, alguns han convertit en una mala obra de teatre una cosa tan seriosa com la formació d'un govern", ha considerat durant la seva intervenció Fernández Díaz. No obstant això, ha assenyalat que en aquest període "tothom ha quedat retratat" i en referència a Ciutadans ha dit que "alguns es van comprometre a actuar de determinada manera en l'anterior campanya i finalment han fet el contrari". "Qualsevol semblança entre el que diuen i el que fan és pura coincidència", ha conclòs el cap de llista del PPC per Barcelona.

Summary: Fernández Díaz assegura que un govern del PP arribaria als 20 milions de llocs de treball el 2020


El portaveu d'ERC al Congrés, Joan Tardà, ha dit que no li sorprenen les desqualificacions dels jutges des del seu correu corporatiu cap a l'independentisme perquè "a Espanya no hi ha separació de poders". Segons Tardà, fa anys que ERC sosté aquesta "tesi" al Congrés i creu que la publicació d'aquests missatges "la demostra". "Està bé que la ciutadania vagi caient del cavall", ha manifestat des dels passadissos del Congrés. "Ens volen fer creure que vivim en una democràcia d'excel·lència però és de low cost", ha afegit. Tardà apunta que més que separació de poders el que es viu a l'Estat és "un repartiment de poders" i remarca, per exemple, que el Tribunal Constitucional "viu instal·lat en la corrupció per la parcialitat".  En aquest sentit, Tardà ha avançat que preguntaran a la ministra de Justícia, Dolores Delgado, per aquesta polèmica a la sessió de control de la setmana vinent. "Fa molts anys que lliurem aquesta batalla i encara no hem aconseguit la casta judicial s'esquerdi", ha afirmat el portaveu dels republicans. "Però les vergonyes no es poden evitar", ha sentenciat.

Summary: Tardà diu que no li sorprenen els missatges del xat dels jutges perquè "a Espanya no hi ha separació de poders"


L'incendi de Roses (Alt Empordà) ha cremat una superfície de 9,57 hectàrees del Parc Natural del Cap de Creus. El cap dels Agents Rurals a Girona, Ignasi de Dalmases, ha explicat que els quatre focus no han estat simultanis, sinó que hi hagut una "progressivitat" però en moments molt propers. La principal hipòtesi amb la que treballen a hores d'ara és que l'incendi ha estat intencionat. "Amb totes les reserves perquè la investigació està oberta, però es podria correspondre amb un patró d'intencionalitat", ha explicat de Dalmases. Els Agents Rurals preveuen tornar dilluns sobre el terreny amb un gos especialitzat en detectar substàncies accelerants. Al vespre s'ha aixecat el confinament dels veïns de les urbanitzacions de Mas Fumats i Puig Rom. Els Mossos d'Esquadra i els Agents Rurals han obert diligències d'investigació per esclarir les causes de l'incendi. El cap dels Agents Rurals a Girona, Ignasi de Dalmases, ha avançat que la principal hipòtesi amb la que treballen és que el foc hagi estat provocat per diversos motius, com que hi havia quatre focus que no han començat de forma simultània sinó progressiva i que a la zona, al cor del Parc Natural del Cap de Creus, no hi ha activitats que hagin pogut causar el foc.  Els quatre focus han afectat una superfície aproximada de 3,17, 3,2, 2,6 i 0,6 hectàrees. En total, la superfície cremada és de de 9,57 hectàrees, totes dins el Parc Natural del Cap de Creus. El director del serveis territorials d'Interior a Girona, Albert Ballesta, ha detallat que l'incendi s'ha pogut estabilitzar a quarts de vuit del vespre, després de poc més de dues hores i mitja cremant. Els vehicles dels cossos d'emergècnies s'aniran retirant i durant la nit es mantindrà un dispositiu de cinc camions, la unitat GRAF i un vehicle lleuger. A primera hora de dilluns es tornarà a valorar el dispositiu d'extinció de Bombers. Serà aleshores, també, quan els Agents Rurals tornaran a l'incendi amb un gos especialitzat en detectar rastres d'accelerant. El confinament dels veïns de les urbanitzacions Mas Fumats i Puig Rom també ha acabat al vespre i s'han reobert els accessos a les zones més properes a l'incendi, tot i que es manté tallat el tram de la GI-614. El cap operatiu dels Bombers, Francesc Boya, ha explicat que les tasques d'extinció han estat complicades sobretot per l'aparició de quatre focus cremant a l'hora, que ha obligat a dividir els efectius i prioritzar els focus amb més risc potencial. A més, avisa que tot i les pluges de les darreres setmanes, les circumstàncies meteorològiques són les mateixes que en altres estius i queden "bosses seques" a zones com el Cap de Creus, la Terra Alta o les Terres de l'Ebre. L'alcaldessa de Roses, Montse Mindan, ha agraït la tasca als equips d'emergències, que han aconseguit frenar la propagació del foc. "Hi ha hagut alguns moments complicats però en poques hores ho han pogut solucionar", ha dit.

Summary: L'incendi de Roses ha cremat 9,57 hectàrees i els Agents Rurals sostenen que el foc segueix "un patró d'intencionalitat"


L'equip de Govern de Roses (Alt Empordà) es planteja doblar el nombre d'agents de policia local de reforç (passant de sis a dotze) i ha demanat al Departament d'Interior permís per posar vigilants de seguretat privada per combatre el 'top manta' de cares a l'estiu vinent. L'alcaldessa del municipi, Montse Mindan, diu que enguany no han comptat amb la col·laboració dels altres cossos de seguretat (com els Mossos i Guàrdia Civil) per lluitar contra aquest fenomen com s'ha fet altres estius i que la mesura d'instal·lar un carril bici per dificultar-los la venda "no ha donat els resultats esperats". Per això, ja treballen en mesures de cares a l'any que ve. Mindan ha remarcat que no s'han registrat més venedors que altres anys però diu que la vigilància continua essent clau per intentar eradicar aquesta pràctica. El Govern municipal de Roses vol seguir lluitant contra el 'top manta'. Té clar que la pressió policial no és la solució definitiva però sí "indispensable" per poder fer passos endavant en l'eradicació del fenomen. El consistori fa temps que implementa mesures, entre els quals hi ha operatius conjunts entre diversos cossos de seguretat (Guàrdia Civil, Mossos i policia local). A tot això, enguany s'hi va afegir la creació d'un carril bici al passeig marítim per dificultar-los la instal·lació dels productes falsificats. A més, es va reforçar la plantilla de la policia local amb sis agents interins destinats a la vigilància dels punts calents on s'ubiquen els venedors ambulants.  L'alcaldessa ha explicat que aquesta temporada no s'ha pogut comptar amb el suport de la resta de forces de seguretat i ha admès que la instal·lació del carril bici no ha donat els resultats esperats. Sobretot, ha dit, perquè la majoria de ciclistes circulen durant el dia i els venedors comencen a situar-se al passeig al vespre.  Per això i de cares a la temporada vinent, Mindan ha anunciat que tenen previst incloure al pressupost una partida per doblar la xifra de la plantilla de reforç, passant de sis agents interins a dotze. També han fet arribar una carta al Departament d'Interior demanant permís per poder contractar entre quatre i cinc vigilants de seguretat privada de reforç.  L'alcaldessa ha detallat que tot plegat s'haurà de negociar perquè estan en minoria però confia en aconseguir els suports necessaris per tirar-ho endavant. Segons explica, la presència de venedors no ha incrementat però diu que sí que s'ha notat que no hi havia presència d'efectius d'altres cossos policials. Per això, els sis agents contractats han estat fent horaris fixes de patrulla al passeig. "Fins i tot els canvis de torn es feien al passeig per tal de poder tenir el major nombre d'hores de presència policial però a vegades havien de marxar per atendre altres situacions d'emergència", assegura. "Han fet molt bona feina", ha insistit.  De 50 venedors al juny a 400 a l'agost Mindan ha remarcat que el fenomen de la venda ambulant també té la seva "pròpia temporalitat". En aquest sentit, diu que a finals de juny hi solen haver una cinquantena de venedors, al juliol la xifra augmenta fins als 150 i a l'agost la xifra s'enfila i "arriba al seu top" amb uns 400.

Summary: Roses vol doblar la plantilla de policia local i demana a Interior posar seguretat privada per combatre el 'top manta'